钦定古今图书集成/历象汇编/乾象典/第088卷 > 性理会通 > 《雪赋》钱棻
## 钦定古今图书集成/历象汇编/乾象典/第088卷 > 性理会通 > 《雪赋》钱棻

“天弢馀碧，峰敛群青。烟深苔暝，野入云平。乍因飙而
回合，忽拂闼以飘零。花明四照，蕊绽千层。竹腰频折，
松盖如擎。梅腮傅粉，石骨凝冰。清光千里，鹤唳一声。
屋压瑠璃之瓦，帘开云母之屏。九天无月而长白，万
树非红而皆春。丝鳞鳞以吐瑞，气袅袅而炉熏。轻琼
为钿，冷絮成茵。鸦寒掠背，风静翻云。惟寥空之一色”，
听愉瘁之平分。当夫红炉黛暖，雕阁香闱。君寒妾拥，
妾臂君持。镜开千靥，笑冶一枝。听飞絮之高吟，曾寒
威之足欺。亦有天街步软，柳下藏舟。忻驴背之甚稳，
恣冰壶以遨游。或泛山阴之棹，或登华外之楼。冷香
弱梦，细细匀愁。于是梁园才子，兔颖诗肠。江夸琼树，
卢妒玉堂。六尺争妍，双尖𩰚芳。苟千秋之在玆，虽扫
径其何伤。及夫伭云结阵，赤晕挥鞭。貔貅气涌，鹅鸭
声喧。将军饮葡萄之酒，壮士歌《黄竹》之篇。戈衣皓而
生明，光照甲而增鲜。更有银花垂榜，绛雪成田。橘叟
输尘，葛郎乘船。印惠可之趺，而影留嵩嵿；披王恭之
氅，而望类神仙。维胜赏之足娱，笑谢赋为未妍。若乃
陇水寒塞，马嘶樵径；封邻烛微。芦花汀里，忽闻孤雁
之鸣；独石山头，湿透木棉之衣。泣寒砧而如雨，钓空
江以无鱼。卧袁安于土室，映孙康之敝书。士衡戮而
华亭雪暗，孝妇死而东海瑶飞。襄阳枯骨，洒人间之
黄玉；海上孤臣，饱撑腹之玻璃。戍卒征衣皆铁，寒闺
泪滴为绯。况乎严风晓别，苍云暮同。银沙万里，古道
蒙茸。虽天山之玉满，奚所寓而多穷。尔乃放舟浦北，
觅句桥东。篱描致影，酒送微红。憨飞舞蝶，碎剪吴淞。
仰看何依之雀，遥闻人外之钟。于斯时也，高士梦酣，
美人簪攲。兽炭光荧，鹄砚冰澌。枝低似醉，波定如痴。
溪流暗瘦，芳草先肥。肌同姑射，瑞积瑶池。快心瑰之如冰，叹造物之雄奇。